Få fødevarer har gennemlevet så stærk en deroute som salt. I årtusinder var mineralet så betydningsfuldt i dagligdagen, at det blev anvendt som betalingsmiddel og gav anledning til krige.

Dets evne som smagsgiver og konserveringsmiddel og betydningen for kroppens balance gav det nærmest mytisk status. I dag lever industrielt fremstillet køkkensalt en anonym tilværelse på supermarkedernes nederste hylder uden reklamebudget og omgivet af usynlige løftede sundhedspegefingre. Et kilo fås typisk for 2,50 kroner i discountbutikken. Hvad er der dog sket?

»Salt var en mangelvare helt op til Anden Verdenskrig, hvor det var rationeret. Men inden knapheden forsvandt i efterkrigsårene, var salt en virkelig attraktiv vare«, siger Henrik K. Hansen, der er administrerende direktør i oplevelsescentret Mariager Saltcenter.